Dawid het na verloop van tyd uiteindelik verstaan wat die Here hom leer. Hy het verander. Sy geloof het gegroei. En dit was vir hom baie goed. En daarom roep hy sy medegelowiges op (vers 3):
Dis ook my en jou oproep: wag op die Here. Hoop op Hom. Hy is in beheer. Hy het jou lief. Hy versorg jou en lei jou nog beter as ‘n liefdevolle en wyse moeder. Wat Hy gee is genoeg en die beste vir jou.
Met ons viering van die nagmaal troos die Here my en jou vandag weer: al gaan dit hoe erg en gewelddadig in die wêreld, niks en niemand kan sy liefde van ons wegneem nie. Met liefde en deernis en vergifnis het ons Here Jesus die koue oë en harde harte van sy moordenaars in Getsemane en Golgota tegemoet gegaan. Hy het met sy lewe betaal. Maar Hy het op die 3de dag uit die dood opgestaan. As die lewende Christus regeer Hy oor alles. Hy is besig om alles nuut te maak: ook my en jou. Hy haal harte van klip uit en gee ‘n nuwe hart – sy hart. Hy maak selftevrede en harde oë sag en vol liefde met begrip en deernis – sy oë. Hy maak ons rustig en tevrede, selfs te midde van die verskriklikste omstandighede.
Die Here het my en jou innig lief. Kyk net wat het Hy opgeoffer om ons vir Homself te kon terugkoop: Homself – in sy eie Seun aan die kruis.
Doen alles wat jy kan om op jou vlak van die wêreld óm jou ‘n beter plek te maak. Leef en vertel wat Hy in jou lewe doen. En onthou om in alles op die Here te bly wag. En op Hom alleen te vertrou.